和忠獻堂諸官韻
作者：釋善珍
朝代：宋

paragraphs: 魏王爲將過頗牧，轉佐功高蕭相國。
洗光日轂上天衢，海宇竦瞻如立鶴。
定儲不用招四老，知公狐鼠視産祿。
青苗一疏更奇偉，時宰喙硬心愧服。
當時元老不在廷，中外知非宗社福。
至今荒棘沒銅駝，志士淚盡以血續。
故祠金貂色已暗，英風可掃炎海酷。
尚想喬嶽初降靈，鳳采龍文照山麓。
聞孫來補翁祖處，玉題繡井新前躅。
落成舉盃文字飲，高臺何必糟丘築。
百年往事陵谷改，故國蒼然但喬木。
公歸補衮居上前，諫草家藏皆可覆。
才如蘇梅宇內少，流落應憐猶未復。
曉枝蝶閙不足云，晚節要看秋圃菊。